Gedagte vir die dag: Die Christus van vandagFoto: pixabay.com Onthou: Ek is by julle al die dae tot die voleinding van die wêreld. (Matteus 28:20) Dis ’n bemoedigende wete dat Christus vandag nog aktief is in die mens se wel en weë. Hierdie handelinge van Christus kan alleen waargeneem word waar daar volgelinge van Hom is wat volkome aan Hom oorgegee en toegewy is. As jou geloof uitsluitlik op die geskrewe Woord berus, sal jy nooit die krag ken wat sy lewende teenwoordigheid in jou lewe vrystel nie. Die Heilige Gees is God se gawe aan al sy gelowige kinders. As jy hierdie wondergawe in jou lewe aanvaar, word Christus se teenwoordigheid ’n heerlike werklikheid. Dan word Christus “Immanuel”: die Christus van nou en hier. Die Christus van “vandag” en elke dag tot aan die voleinding van die wêreld. Verlosser, ek stel my lewe wyd oop vir u Heilige Gees sodat U vir my ’n voortdurende en heerlike werklikheid kan wees. Amen